រដ្ឋាភិបាល​ប្រកាស​ប្រើ​ថវិកា​ពិសេស​ដើម្បី​ដោះ​គ្រាប់បែក​គីមី​ដែល​បន្សល់​ទុក​ពី​សង្គ្រាម​វៀតណាម​ 
លោក​ ​ហ៊ុន សែន​ ​ថ្លែង​ថា យុទ្ធនាការ​ដោះ​គ្រាប់បែក​គីមី​របស់​អាមេរិក​ ​ដែល​បន្សល់​ទុក​ក្នុង​ខេត្ត​ស្វាយរៀង​នេះ​ ​នឹង​អាច​ធ្វើ​ឡើង​ក្នុង​ពេល​ឆាប់ៗ​ខាង​មុខ​​នៅ​មុន​ពេល​នៃ​ការ​បើក​វេសនកាល​សិក្សា​របស់​សិស្សានុសិស្ស​ទូទាំង​ប្រទេស។
ភ្នំពេញ — ខណៈដែលស្ថានភាពនយោបាយក្នុងប្រទេសកំពុងឡើងកម្តៅ លោក ហ៊ុន សែន នាយករដ្ឋមន្ត្រីខ្មែរបានបន្តរិះគន់សហរដ្ឋអាមេរិកទាក់ទិននឹងកាកសំណល់សង្គ្រាមវៀតណាម ជាង៤០ឆ្នាំមុន។ លោក ហ៊ុន សែន ដ៏មានអំណាចបានបញ្ជាឱ្យប្រើថវិការដ្ឋាភិបាលផ្ទាល់ ដើម្បីដោះគ្រាប់បែកគីមីពីរគ្រាប់ក្នុងខេត្តស្វាយរៀង ដែលបន្សល់ឬទុកពីសង្គ្រាមវៀតណាម។ លោកនាយករដ្ឋមន្ត្រី ហ៊ុន សែន នៅថ្ងៃព្រហស្បតិ៍នេះបានប្រកាសជាសាធារណៈថា រដ្ឋបាលរបស់លោកនឹងប្រើប្រាស់ថវិកាពិសេសរបស់ខ្លួនផ្ទាល់ ដើម្បីដោះគ្រាប់បែកជីវសាស្ត្រ ចំនួនពីរគ្រាប់ក្នុងខេត្តស្វាយរៀង ដែលបន្សល់ទុកពីសង្គ្រាម វៀតណាមនិងសហរដ្ឋអាមេរិក។ ការប្រកាសរបស់លោក ហ៊ុន សែន ធ្វើឡើង មួយថ្ងៃក្រោយពីការចំអកដល់សហរដ្ឋអាមេរិក ដោយអញ្ជើញឯកអគ្គរដ្ឋទូតអាមេរិកប្រចាំកម្ពុជា លោក William Heidt ទៅមើលគ្រាប់ជីវសាស្ត្រដែលមិនទាន់ផ្ទុះនោះ និងស្នើឱ្យសហរដ្ឋអាមេរិកដោះយកគ្រាប់នោះទៅវិញផងដែរ។ ថ្លែងក្នុងពិធីចែកសញ្ញាបត្របញ្ចប់ការសិក្សារបស់និស្សិតនៃសាកលវិទ្យាល័យមួយក្នុងរាជធានីភ្នំពេញ កាលពីព្រឹកថ្ងៃព្រហស្បតិ៍ លោក ហ៊ុន សែន ប្រកាសយ៉ាងដូច្នេះថា៖ «ម្សិលមិញខ្ញុំបានធ្វើការស្រាវជ្រាវថា តម្រូវការដើម្បីយកគ្រាប់មីន គ្រាប់បែកគីមីពីរឯណោះ! រហូតទៅដល់ពីរត្រូវជម្លៀសប្រជាជនប៉ុន្មានពាន់គ្រួសារឯណោះ! ហើយត្រូវម្សិលមិញមានការសួរមតិរបស់ខ្ញុំ តើត្រូវប្រើថវិកាខ្ទង់ណា? ខ្ញុំបានចង្អុល បង្ហាញថា ប្រើថវិកាពិសេសរបស់រាជរដ្ឋាភិបាលតែម្តងទៅ! ព្រោះយើងមានគណៈកម្មាធិការអាវុធគីមី! អាវុធគីមី»។ ដោយមិនបានបញ្ជាក់ពីគម្រោងថវិកាដែលនឹងចំណាយ និងរយៈពេលនៃការដោះគ្រាប់បែកពីរគ្រាប់នោះ លោក ហ៊ុន សែន ថ្លែងថា យុទ្ធនាការដោះគ្រាប់បែកគីមីរបស់អាមេរិក ដែលបន្សល់ទុកក្នុងខេត្តស្វាយរៀងនេះ នឹងអាចធ្វើឡើងក្នុងពេលឆាប់ៗខាងមុខនៅមុនពេលនៃការបើកវេសនកាលសិក្សារបស់សិស្សានុសិស្សទូទាំងប្រទេស។ យ៉ាងហោចណាស់ មានគ្រាប់បែក និងកាកសំណល់សង្គ្រាម ប្រមាណជា២លាន៥សែនតោនរបស់អាមេរិក ដែលបន្សល់ទុកនៅកម្ពុជា ក្រោយសម័យសង្គ្រាមវៀតណាម កាលពីជាង៤០ឆ្នាំមុន។ ឯកអគ្គរដ្ឋទូតអាមេរិកប្រចាំកម្ពុជាលោក William Heidt កាលពីពេលកន្លងមកបានទទួលស្គាល់បញ្ហានេះ ហើយបញ្ជាក់ថា សហរដ្ឋអាមេរិកបានផ្តល់ជំនួយជាង១៦០លានដុល្លារ សម្រាប់ការងារលុបបំបាត់យុទ្ធភណ្ឌមិនទាន់ផ្ទុះ ក្នុងនោះថវិកាពាក់កណ្តាល ត្រូវបានប្រើសម្រាប់ការដោះមីនរបស់ចិន សូវៀត និងវៀតណាម ដែលបន្សល់ទុកពីសង្គ្រាមស៊ីវិល នៅភាគខាងលិច ប្រទេសកម្ពុជា។ ចម្ការមីន ចិន សូវៀត និងវៀតណាម ដែលស្ថិតនៅភាគខាងលិចប្រទេសកម្ពុជាទាំងនោះ មានគ្រោះថ្នាក់១០ដង លើសគ្រាប់ដែលទម្លាក់ដោយអាមេរិក។ VOA មិនអាចទាក់ទង លោក ហេង រតនា អគ្គនាយកនៃមជ្ឈមណ្ឌលសកម្មភាពកម្ចាត់មីននៅកម្ពុជា ហៅកាត់ថា ស៊ីម៉ាក់ (CMAC) និង មន្ត្រីនៃគណៈកម្មាធិការអាវុធគីមី ដើម្បីសុំការអធិប្បាយពាក់ព័ន្ធនឹងបញ្ហាគ្រាប់បែកគីមីនេះបានទេ នៅថ្ងៃព្រហស្បតិ៍នេះ៕